#### FARSKÝ LIST

**28. január – 3. február 2019, číslo 322**

*Gréckokatolícka cirkev, farnosť Čičava, Čičava 38, 09301*

Tel.: 0911/711488, o.martinlaban@gmail.com

***„Ak sa dotknem čo len jeho odevu, ozdraviem...“***

***Načiahni sa za uzdravujúcou Božou mocou***

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

*Po tom, čo Tomášovi diagnostikovali zriedkavú chorobu, úplne sa mu zmenil život. Musel odísť do dôchodku. Bol čoraz slabší a takmer neustále mal bolesti. Ležiac doma v posteli strávil toľko času, až takmer úplne stratil kontakt so svojimi priateľmi. V dôsledku tohto všetkého v ňom rástol hnev na Boha. Zatrpkol. Priatelia z farnosti sa ho snažili povzbudiť, no zdalo sa, že to nijako nepomáha.*

*O niekoľko mesiacov neskôr sa v Tomášovej farnosti konali štvordňové misie. Jeden priateľ ho veľmi prosil, aby prišiel, on však odmietol. No v posledný deň misií sa Tomáš rozhodol, že sa tam predsa len ukáže. Vôbec nič však od toho nečakal; chcel len uspokojiť svojich priateľov.*

*No niečo sa predsa len stalo. Na konci misií zaznela výzva, že každý, kto chce, môže prísť na modlitbu za uzdravenie. Tomáš sa vtedy rozhodol, že pôjde – aj keď pochyboval, že mu to nejako pomôže. No vo chvíli, keď naňho diakon a dvaja ďalší ľudia položili ruky, Tomáš pocítil nesmiernu lásku a vrúcnosť. Pocítil, že nahromadený hnev a trpkosť v jeho srdci sa začínajú roztápať. Rozplakal sa. Pozoruhodná však bola ešte jedna vec: pri ďalšej kontrole Tomášov lekár vyhlásil, že je celkom zdravý. Boh ho úplne uzdravil z jeho choroby!*

*Váhal si niekedy, či máš Boha prosiť o to, aby ťa uzdravil? Možno si si myslel, že sa nič nestane, alebo si sa bál, že budeš sklamaný, ak tvoje modlitby zostanú nevypočuté. A možno si si myslel, že si nezaslúžiš uzdravenie, alebo – podobne ako Tomáš – si bol nahnevaný na Boha, lebo dovolil, že si vôbec ochorel.*

*V tomto čísle Slova medzi nami sa chceme pozrieť na to, ako veľmi nás Ježiš túži uzdraviť. Pomôžeme si pritom niekoľkými príbehmi o uzdraveniach z evanjelia. Ako k Ježišovi pristupovali ľudia, ktorých uzdravil? Čo očakávali? Aké prekážky museli prekonať? Čo sa od nich môžeme naučiť?*

*Nie vždy dôjde k úžasným a zázračným fyzickým uzdraveniam – tak, ako sa to stalo v Tomášovom prípade. To, prečo Boh niektorých zázračne uzdraví a iných nie, je tajomstvo. No ak aj nepotrebujeme telesné uzdravenie, predsa každý z nás potrebuje vo svojom živote zakúsiť Ježišov uzdravujúci dotyk. Možno potrebujeme uzdravenie bolestivých spomienok zo svojej minulosti. Možno sa potrebujeme uzdraviť z nejakého zakoreneného a opakujúceho sa hriechu. Alebo sa potrebujeme uzdraviť z nejakej závislosti či zlozvyku, ktorý zraňuje nás alebo našich blízkych. Predstav si, čo by sa stalo, keby sme všetci v tomto novom roku rozpoznali jednu alebo dve oblasti vo svojom živote, ktoré potrebujú uzdravenie, a keby sme oň poprosili Pána!*

*Prekonávanie prekážok*

*Čo myslíš, aké to asi bolo znášať dlhých dvanásť rokov bolestivú a zahanbujúcu chorobu? Stále znova a znova chodiť k rôznym lekárom, predpisujúcim lieky, ktoré nič nezlepšovali, ba možno práve naopak? A čo tie deptajúce náklady na liečbu? Nemal by si chuť vzdať to a prijať život plný trápenia? Možno by si si pomyslel, že by si mal prijať bolesť a dúfať v skorú smrť.*

*No žena, o ktorej čítame v evanjeliu, sa takto nezachovala. Tá, ktorú poznáme len pod menom „žena trpiaca na krvotok“, urobila čosi odvážne a škandalózne. A bola za to bohato odmenená. Pretlačila sa cez zástup obklopujúci Ježiša a načiahla sa, aby sa dotkla jeho odevu. A v tej chvíli bola uzdravená (pozri Mk 5, 25 – 34).*

*Pri pohľade na prekážky, ktoré táto žena musela prekonať, sa môžeme naučiť niekoľko vecí o tom, akú vieru by sme si mali osvojiť – vieru, ktorá nám umožňuje dotknúť sa Božej moci.*

*V prvom rade musela prekonať fyzické prekážky. Ježiš sľúbil, že pôjde do Jairovho domu, aby uzdravil jeho umierajúcu dcéru. Mnohí ľudia boli nadšení, že na vlastné oči uvidia Ježiša vykonať zázrak, a tak ho cestou obkolesili. Určite sa navzájom vzrušene rozprávali a možno sa Ježiša aj pýtali, akým spôsobom uzdraví toto dievča. Ako sa táto žena vôbec dokázala predrať týmto zástupom?*

*Ďalšou prekážkou bol jej zdravotný stav. Dvanásť rokov trvajúce krvácanie ju pravdepodobne veľmi oslabilo. A určite trpela aj dosť veľkými bolesťami. Už samotná námaha, ktorú musela vyvinúť, aby sa dostala k Ježišovi, jej mohla privodiť mdloby, stratu rovnováhy a pád.*

*Taktiež musela prekonať vnútorné prekážky – svoj strach a pochybnosti. Židovský zákon považoval ženu v jej stave za nečistú a nečistým sa stal aj každý, kto sa jej dotkol (Lv 15, 19 – 33). Ľahko si teda dokážeme predstaviť, aký vnútorný zápas musela prežívať vo svojej mysli pri snahe dotknúť sa Ježiša: „Čo ak ma niekto uvidí? Môžem to vlastne robiť? Nie je to proti Božiemu zákonu?“ Niet divu, že prišla k Ježišovi potajomky: nechcela, aby si ju niekto všimol.*

*Jej plán sa nám môže zdať nelogický, nerozumný alebo nezmyselný. No táto žena vo svojom srdci uverila, že žiadna prekážka nemôže zastaviť Ježiša a jeho túžbu konať dobro. „Ak sa dotknem čo len jeho odevu,“ povedala si, „ozdraviem“ (Mk 5, 28). A mala pravdu.*

*Nikdy nie je neskoro*

*Tento príbeh nám hovorí, že mať vieru je správne vždy – bez ohľadu na to, aký problém máme. Bez ohľadu na to, čo hovorí o našej chorobe lekárska veda, bez ohľadu na to, čo všetko sa stalo v nejakom naštrbenom vzťahu, bez ohľadu na to, koľkokrát sme upadli do nejakého hriechu – Ježiš môže napriek tomu v danej situácii konať. Preňho nie je nikdy príliš neskoro. A ani žiaden problém nie je preňho príliš veľký. On môže zmeniť aj tie najťažšie situácie, obmäkčiť aj tie najtvrdšie srdcia a vyliečiť aj tie najstrašnejšie choroby.*

*Tento príbeh hovorí o tom, že Ježiš odpovedá na vieru. Na rovnakej ceste sa v ten deň Ježiša dotkli mnohí ľudia. No letmý dotyk tejto ženy spôsobil uvoľnenie jeho uzdravujúcej moci.*

*Boli tí ostatní len zvedaví? Nemali dostatočne silnú vieru? Chceli len uvidieť zázrak, no nepredložili Ježišovi svoje vlastné potreby? To nevieme. Možno v tom zohrávalo úlohu viacero faktorov. Vieme však, že táto žena mala vieru a bola uzdravená.*

*Načiahni sa teda s vierou aj ty. Porozmýšľaj, aké prekážky stoja pred tebou, a skús ich prekonať. Ježiš chce, aby si k nemu prišiel. Chce ťa uzdraviť. Prosí ťa len, aby si urobil prvý krok.*

*Dôverné stretnutie*

*Neznamená to však, že každý, kto má vieru, bude okamžite uzdravený. A ani to neznamená, že ľudia, ktorí nie sú uzdravení, majú slabú vieru. Už od počiatku Cirkvi veriaci uvažovali nad tajomnosťou Božej vôle a jeho múdrosti. My jednoducho nevieme, prečo sú niektorí ľudia uzdravení, a iní nie. Vieme však, že Ježiš odpovedá každému, kto sa na neho obráti. Niekedy sú jeho odpovede prekvapivé a niekedy nesmierne presahujú telesné uzdravenie, o ktoré žiadame. No či už ide o uzdravenie telesné, emocionálne alebo duchovné, stále platí to, čo povedal svätý Peter obyvateľom Jeruzalema pred dvetisíc rokmi: „Každý, kto bude vzývať Pánovo meno, bude spasený“ (Sk 2, 21).*

*Príbeh ženy trpiacej na krvotok túto pravdu živo dokazuje tým, že odhaľuje priamy súvis medzi vierou a osobou Ježiša, nielen s jeho schopnosťou uzdraviť chorobu. Táto žena sa načiahla, aby sa dotkla jeho odevu, a očakávala, že sa uzdraví jej telo – a to sa aj stalo. No Ježiš jej nedovolil zostať v anonymite. Okamžite zastal a spýtal sa, kto sa ho to dotkol. Keď potom táto žena vyrozprávala svoj príbeh, Ježiš ju nepokarhal za to, že ho urobila nečistým. Nesprával sa k nej ako k zlodejovi. Láskavo sa jej prihovoril, nazval ju „dcérou“ a ubezpečil ju o svojej láske k nej a o tom, že od neho dostala milosť uzdravenia (porov. Mk 5, 34).*

*Táto žena dostala nielen dar zázračného uzdravenia, ale aj novú chuť do života. Už viac nebola spútaná bolesťou a slabosťou. Už viac nebola len akýmsi nečistým vydedencom. Teraz bola milovanou dcérou, členom Božej rodiny. Vlastne sa zdá, že dostala viac, než v čo dúfala. Pri stretnutí s Ježišom tvárou v tvár dostala hlbšie a dôležitejšie uzdravenie – „spásu“, ktorá prenikla až do jej duše.*

*Načiahni sa k Ježišovi*

*Ježiš ťa chce uzdraviť! No čo je ešte dôležitejšie, chce mať s tebou veľmi dôverný vzťah. Chce, aby si bol slobodný a dokázal za ním prichádzať so všetkými svojimi potrebami. Podobne ako žene z evanjelia, aj tebe chce povedať, že si milovaný Boží syn, milovaná Božia dcéra.*

*Neboj sa teda a vystri ruku k Ježišovi. Choď a popros ho o uzdravenie, ktoré potrebuješ ty alebo niekto iný. A potom počúvaj, ako ti hovorí, že si jeho dieťa a že ťa tvoja viera zachránila!*

*Päť krokov modlitby za uzdravenie*

*1.Dôveruj*

*Ver, že Ježiš dokáže uzdravovať – a môže uzdravovať aj prostredníctvom tvojej modlitby!*

*Dôveruj, že Boh ťa bude viesť, keď vykročíš vo viere.*

*2. Počúvaj...*

*človeka, ktorý ťa prosí o modlitbu a hovorí ti, čo potrebuje;*

*Boha, ktorý nám neraz dáva poznať, za čo a ako sa máme modliť.*

*3. Polož ruky na človeka*

*Spýtaj sa daného človeka, či môžeš na neho položiť ruky a či mu to nebude nepríjemné.*

*Dovoľ Ježišovej uzdravujúcej láske prúdiť skrze teba k tomuto človekovi.*

*4. Pokojne sa modli*

*Pozvi Ježiša, aby bol s tebou aj s človekom, za ktorého sa modlíš.*

*Buď vo svojej modlitbe konkrétny. Pros Ježiša presne o to, čo daný človek potrebuje.*

*Modli sa pozitívne: nahlas vyznávaj, že Boh vylieva svoju milosť a uzdravenie na tvojho priateľa. Predstavuj si, ako dochádza k uzdraveniu.*

*5. Modli sa s dôverou a vďakou*

*„Nech sa to stane, Otče, podľa tvojej vôle.“*

*Ďakuj Pánovi za to, že tvoje modlitby počúva a že ich vo svojej láske a vo svojom milosrdenstve vypočúva.*

***Tvoja viera ťa oslobodila***

***Nie je to len o uzdravení***

*Istý cestovateľ raz uvidel troch kamenárov pracujúcich v lome. Každý z nich otesával kamenný blok. Bol zvedavý, na čom pracujú, a tak sa prvého kamenára opýtal, čo robí. „Otesávam kameň,“ odvetil.*

*Cestovateľ však čakal inú odpoveď, a tak sa obrátil na druhého robotníka a aj toho sa opýtal, čo robí. Odpovedal mu: „Otesávam tento blok kameňa tak, aby mal potrebné rozmery a vďaka tomu zapadol na svoje miesto v múre.“*

*To už bola lepšia odpoveď, no ani tá ho celkom neuspokojila. A tak sa cestovateľ obrátil na tretieho kamenára. Tento vyzeral spomedzi týchto troch najšťastnejší. „Čo robíš?“ opýtal sa ho. Dostal odpoveď: „Staviam katedrálu.“*

*Tento malý príbeh ilustruje, ako ľahko sa človek dokáže zamerať len na to, čo má priamo pred sebou, a zabudnúť pritom na širšie súvislosti. Stáva sa to rodičom, ktorí sa príliš zamerajú na drobnosti každodenných domácich povinností a stratia pritom zo zreteľa svoje vyššie povolanie, ktorým je výchova detí. Môže sa nám to stať aj v práci – vtedy, keď sa zameriame len na úlohy a stratíme zo zreteľa to, ako naša práca prispieva k spoločnému dobru. A môže sa nám to stať aj v duchovnom živote.*

*Pouvažuj napríklad nad slovom „spása“. Myslíme si, že to znamená, že nás Ježiš vyslobodil z hriechu. To je, samozrejme, pravda. Spása je však oveľa viac než len to. Áno, Ježiš nás prišiel oslobodiť od hriechov, ale prišiel nás zároveň oslobodiť pre nový život. Prišiel nás oslobodiť pre to, aby sme dokázali žiť v slobode, radosti a pokoji – aby sa tak každý z nás mohol postupom času stať ďalším „živým kameňom“, tvoriacim veľkú katedrálu Božej Cirkvi.*

*Na tento druh spásy narážal Ježiš, keď žene trpiacej na krvotok povedal: „Tvoja viera ťa uzdravila“ (Mk 5, 34). Tie isté slová – „tvoja viera ťa uzdravila“ – povedal aj slepému žobrákovi Bartimejovi (pozri Mk 10, 46 – 52) a malomocnému, ktorý sa k nemu po uzdravení vrátil (pozri Lk 17, 11 – 19). A podobné slová povedal aj hriešnici, ktorá mu svojimi slzami umyla a voňavkou pomazala nohy (pozri Lk 7, 36 – 50). Evanjelisti používajú pri týchto príbehoch to isté grécke slovo (sozeo), ktoré znamená „uzdraviť“, ale aj „zachrániť“, „spasiť“ či „obnoviť“. Pozrime sa na ľudí z týchto príbehov a sledujme širšie súvislosti. Všímajme si nielen to, z čoho či od čoho boli oslobodení, ale aj pre čo.*

*Oslobodenie pre učeníctvo*

*Ježiš a jeho učeníci putovali obklopení zástupom do Jericha. Zástup bol taký hlučný a hustý, ako ešte nikdy. No odrazu hluk zástupu prekričal jeden hlas: „Ježišu, Syn Dávidov, zmiluj sa nado mnou!“ Ten hlas patril slepému žobrákovi menom Bartimej, ktorý sedel pri ceste. Niektorí ľudia v zástupe sa ho snažili umlčať, no Bartimej kričal ešte hlasnejšie.*

*Napokon jeho hlas upútal aj Ježišovu pozornosť. Ježiš sa ho opýtal, čo chce, a Bartimej odpovedal: „Rabboni, aby som videl.“ A potom zazneli známe slová: „Choď, tvoja viera ťa uzdravila!“ Bartimej bol okamžite uzdravený. Tu sa však jeho príbeh nekončí. Bartimej potom nešiel svojou cestou. On namiesto toho „šiel po ceste“ za Ježišom. Vybral si cestu učeníctva.*

*Bartimej mohol ísť domov, nájsť si prácu a žiť si svoj život. No on sa namiesto toho pridal k chudobnému a potulnému učiteľovi. Bola to tá riskantnejšia cesta. Bartimej sa však zmenil. Uzdravil sa tiež zo svojej duchovnej slepoty a začal vidieť Ježiša v novom svetle.*

*Bartimejov príbeh nám ukazuje, že byť „spasený“ znamená tiež nechať sa presunúť z našej cesty na Božiu cestu. Znamená to aj nechať sa oslobodiť od egocentrického pohľadu na život a pre život učeníka. Súčasťou spásy je aj prijatie milosti otvoriť svoje srdce Ježišovi tak, aby nás mohol učiť milovať našich bratov a naše sestry v Pánovi a podávať pomocnú ruku chudobným a núdznym v našom okolí.*

*Oslobodenie pre vzťah s Ježišom*

*Pri inej príležitosti sa Ježiš stretol s desiatimi ľuďmi trpiacimi na malomocenstvo. Namiesto toho, aby ich hneď uzdravil, poslal ich podrobiť sa obradu očistenia. Všetci boli uzdravení na ceste ku kňazovi. Muselo to byť úžasné: rozkladajúce sa mäso bolo odrazu celkom zdravé; obnovili sa im všetky nervové bunky. Zmizla všetka tá hrôza spojená s ich chorobou. Boli opäť celí a zdraví!*

*No len jeden z týchto malomocných – a bol to práve Samaritán – vrátil sa k Ježišovi, padol mu k nohám, ďakoval mu a chválil Boha. Ježiš, dojatý reakciou tohto muža, povedal: „Vstaň a choď, tvoja viera ťa uzdravila“ (Lk 17, 19).*

*Ježiš tým určite nehovoril len to, že tento muž je uzdravený. Veď boli uzdravení všetci desiati! Uzdravenie či skôr „spása“, ktorú tento muž dostal, musela obsahovať čosi hlbšie a úžasnejšie.*

*Podobne ako pri príbehu Bartimeja či ženy trpiacej na krvotok, aj v tomto príbehu je kľúčom k pochopeniu viera. Viera v jeho prípade sa týka samotného Ježiša. Viera preňho neznamená len veriť či neveriť niečomu alebo súhlasiť s nejakým učením. Jeho viera ho pohýna odovzdať svoj život Ježišovi. On totiž Ježišovi len nepotriasol rukou a nepovedal: „Ďakujem ti za uzdravenie.“ On padol Ježišovi k nohám a klaňal sa mu, vďačný za to, že zakúsil Božiu lásku, ktorá ho prišla uzdraviť aj spasiť zároveň.*

*Oslobodenie pre uzdravenie minulosti*

*Napokon sa pozrime na príbeh ženy s hriešnou povesťou, ktorá vtrhla na hostinu, na ktorej bol prítomný Ježiš. Slzami pokánia a lásky mu pomazala nohy, ktoré potom poutierala svojimi vlasmi. Ježišov hostiteľ sa na tomto jej skutku pohoršoval, Ježiš však reagoval celkom inak. On v tomto geste videl prejav lásky a vrúcne ho prijal. „Tvoje hriechy sú odpustené,“ povedal jej. Ona to akoby vopred vytušila - a práve to ju pohlo k tomu, aby mu pomazala nohy. No Ježiš nechcel, aby vedela len to, že je jej odpustené. Preto jej povedal aj: „Tvoja viera ťa zachránila. Choď v pokoji!“ (Lk 7, 48. 50).*

*Zo všetkých príbehov, nad ktorými sme uvažovali, sa tento zrejme dotýka ľudí najhlbšie – tých, ktorí sú zdraví, ako aj tých, ktorí potrebujú uzdravenie. Táto žena nepotrebovala telesné uzdravenie. Jej viera sa nezameriavala na Ježišovu moc uzdraviť chorobu, slepotu alebo hluchotu. Ona potrebovala vnútorné uzdravenie zo zranení, ktoré utrpela v minulosti. Mala hlboké jazvy – spôsobené vlastnými hriechmi a hriechmi tých, ktorí ju zneužili. A tieto jazvy jej neustále spôsobovali bolesť. No jej nečakaný skutok, vykonaný pre Ježiša, odhalil, s akou radosťou a vďačnosťou je ochotná oslobodiť sa od svojej minulosti a prijať Ježiša a jeho slová milosrdenstva.*

*Príbeh tejto ženy nám ukazuje, že aj keď je telesné uzdravenie úžasné, duchovné uzdravenie je ešte úžasnejšie – a v konečnom dôsledku dôležitejšie. Ukazuje nám, že spása a uzdravenie, ktoré nám chce dať Ježiš najviac, spočíva v oslobodení od našich minulých hriechov. Chce nám dať spásu, ktorá nás oslobodí od akéhokoľvek otroctva a privedie nás k nemu. Hoci sme telesne zdraví, každý z nás potrebuje nejaké duchovné uzdravenie – a Ježiš nám ho veľmi rád dá.*

*Ježiš zachraňuje*

*Tvoja viera ťa uzdravila. Tvoja viera ťa zachránila. Tvoja viera ťa spasila. Tri rôzne preklady tej istej gréckej vety. No aj keď sa tieto preklady na prvý pohľad môžu zdať dosť odlišné, predsa nám odovzdávajú jednu a tú istú úžasnú pravdu: Ježiš nás prišiel oslobodiť od hriechov a zároveň pre nový život. Prišiel nás oslobodiť od všetkého, čo nám bráni žiť tento nový život.*

*Nespúšťaj teda svoj zrak z Ježiša. Buď odvážny ako muži a ženy v evanjeliu. Prekonaj prekážky, ktoré ťa postretnú – pochybnosti, strach aj pokušenie vzdať to. Volaj neustále na Ježiša a očakávaj, že zasiahne a bude v tvojom živote konať. Takáto viera prináša uzdravenie tam, kde ho najviac potrebujeme. Takáto viera nám prináša záchranu a spásu – v tomto živote aj vo večnosti.*

**Liturgický program**

**Streda – 30.1. – Traja svätí svätitelia Bazil Veľký, Gregor Teológ a Ján Zlatoústy,** *odporúčaný sviatok*

**Sobota – 2.2. – Stretnutie nášho Pána, Boha a Spasiteľa Ježiša Krista,** *odporúčaný sviatok, požehnanie sviečok, myrovanie*

**Nedeľa – 3.2. – Nedeľa o Zachejovi**

|  |  |  |  |
| --- | --- | --- | --- |
|  | Čičava | Komárany | Merník |
| Po 28.1. |  | 16.30 spoveď18.00 +Anna, Ján (r.Gajdošova) |  |
| Ut 29.1. | 7.30 na úmysel darcu19.00 *Poď a uvidíš – na fare* |  |  |
| St 30.1. | 16.30 spoveď18.00 na úmysel darcu |  |  |
| Št 31.1. |  |  | 16.00 spoveď17.00 \*ZBP bohuznáma |
| Pi 1.2. | 18.00 \*ZBP bohuznáma |  |  |
| So 2.2. | 9.30 \*ZBP bohuznáma | 11.30 \*ZBP Juraj, Tamara (r.Demčakova) | 7.30 \*ZBP bohuznáma |
| Ne 3.2. | 9.30 \*za farské spoločenstvo |  7.30 \*ZBP Mária, Pavol (r.Bohačova) | 11.30 \*ZBP Lenka |

Úmysel modlitby: **za farnosť, všetkých veriacich i neveriacich, chorých, zablúdených.**